യു.പി.പൊലീസിനെ രൂക്ഷമായി വിമര്ശിച്ച് സുപ്രീംകോടതി, പ്രതി ആരായാലും ഉടന് അറസ്റ്റ് ചെയ്യണം മന്ത്രിപുത്രന് പ്രത്യേക പരിഗണന വേണ്ട, കൊലക്കേസുകളില് പ്രതിക്ക് നോട്ടീസ് അയച്ച് കാത്തിരിക്കുന്നതാണോ യു.പി.പൊലീസിന്റെ രീതി ന്യൂഡല്ഹി: ലഖിംപൂര്ഖേരിയില് നാല് കര്ഷകരടക്കം എട്ടുപേരെ വാഹനമിടിച്ച് കൊലപ്പെടുത്തിയ കേസില് ഉത്തര്പ്രദേശ് പൊലീസിനെ രൂക്ഷഭാഷയില് വിമര്ശിച്ച് സുപ്രീംകോടതി. കൊലക്കേസുകളില് സമന്സ് അയച്ച് പ്രതി വരുന്നതും കാത്തിരിക്കുന്നതാണോ യു.പി പൊലീസിന്റെ രീതിയെന്ന് ആരാഞ്ഞ കോടതി, കേന്ദ്രമന്ത്രിയുടെ മകനെയും കൂട്ടാളികളെയും ഉടന് അറസ്റ്റ് ചെയ്യണമെന്ന് വാക്കാല് നിര്ദ്ദേശിച്ചു. സുപ്രീംകോടതി സ്വമേധയാ എടുത്ത കേസിലാണ് ചീഫ് ജസ്റ്റിസ് എന്.വി. രമണ അദ്ധ്യക്ഷനായ ബെഞ്ചിന്റെ നിര്ദ്ദേശം. എന്തുകൊണ്ട് പ്രതികളെ ഇതുവരെ അറസ്റ്റ് ചെയ്തില്ലെന്ന് ആരാഞ്ഞ ചീഫ് ജസ്റ്റിസ്, പ്രതി എത്ര ഉന്നതനായാലും എത്രയും വേഗം അറസ്റ്റ് ചെയ്യണമെന്നും വ്യക്തമാക്കി. കേസില് പ്രതിയായ കേന്ദ്ര ആഭ്യന്തര സഹമന്ത്രി അജയ് മിശ്രയുടെ മകന് ആശിഷിന്, ചോദ്യം ചെയ്യലിന് ഹാജരാകാന് ഇന്നലെ പതിനൊന്ന് വരെ സമയം നല്കിയിരുന്നുവെന്നും ഹാജരായില്ലെങ്കില് കര്ശന നടപടിയെടുക്കുമെന്നും യു.പിക്കായി ഹാജരായ മുതിര്ന്ന അഭിഭാഷകന് ഹരീഷ് സാല്വെ അറിയിച്ചു. സാധാരണ കൊലക്കേസുകളില് സമന്സ് അയച്ച് പ്രതിവരുന്നതും കാത്തിരിക്കുന്നതാണോ നടപടിക്രമം എന്നായിരുന്നു ചീഫ് ജസ്റ്റിസിന്റെ മറുചോദ്യം. ഈ കേസില് കൊലക്കുറ്റമാണ് ചുമത്തിയിരിക്കുന്നത്. സമാന കേസുകളില് മറ്റു പ്രതികളെ കൈകാര്യം ചെയ്യുന്നത് പോലെ ആശിഷിനെയും കൈകാര്യം ചെയ്യണമെന്ന് ചീഫ് ജസ്റ്റിസ് വാക്കാല് പറഞ്ഞു. കേസില് യു.പി. സര്ക്കാരിന്റെ ഇതുവരെയുള്ള നടപടികളില് കടുത്ത അതൃപ്തിയുണ്ടെന്നും കോടതി വ്യക്തമാക്കി. സംസ്ഥാനസര്ക്കാര് ഉത്തരവാദിത്വം കാണിക്കണം സംസ്ഥാന സര്ക്കാരില് നിന്ന് കുറച്ചു കൂടി ഉത്തരവാദിത്വം പ്രതീക്ഷിച്ചു. കൊലപാതകവും വെടിവയ്പും ഉള്പ്പടെ ആരോപിക്കപ്പെട്ട കേസാണിത്. എന്നിട്ടും പ്രതിക്ക് നോട്ടീസ് അയച്ച് ദയവായി ഒന്നു വരാമോ, എന്തെങ്കിലുമൊന്ന് പറയാമോ എന്ന സമീപനമാണ് പൊലീസിന്. ചീഫ് ജസ്റ്റിസ് പറഞ്ഞു. അന്വേഷണ സംഘത്തിലെ ഉദ്യോഗസ്ഥരെല്ലാം പ്രാദേശിക തലത്തിലുള്ളവരാണ്. പിന്നെങ്ങനെ അന്വേഷണം ശരിയായി നടക്കും. കേസിലെ തെളിവുകളും വസ്തുതകളും അതേപടി സംരക്ഷിക്കാന് ഉന്നത പൊലീസ് ഉദ്യോഗസ്ഥരോട് നിര്ദ്ദേശിക്കണം. എട്ടു പേര് ക്രൂരമായി കൊല്ലപ്പെട്ട കേസില് അടിയന്തിര അറസ്റ്റാണ് വേണ്ടതെന്ന് ജസ്റ്റിസുമാരായ ഹിമ കോഹ്ലിയും സൂര്യകാന്തും വ്യക്തമാക്കി. സി.ബി.ഐ വേണ്ട കേസ് സി.ബി.ഐക്ക് കൈമാറുന്നുണ്ടോ എന്ന കോടതിയുടെ ചോദ്യത്തിന് സംസ്ഥാന സര്ക്കാരിന് അങ്ങനെയൊരു ആവശ്യമില്ലെന്നായിരുന്നു ഹരീഷ് സാല്വേയുടെ മറുപടി. ഉന്നതര് ഉള്പ്പെട്ട കേസായതിനാല് സി.ബി.ഐയെ ഏല്പ്പിക്കുന്നത് കൊണ്ടും പ്രയോജനമില്ലെന്ന് സുപ്രീംകോടതിയും നിരീക്ഷിച്ചു. വെടിവയ്പുണ്ടായതായി ആരോപണം ഉണ്ടെങ്കിലും കൊല്ലപ്പെട്ടവരുടെ മൃതദേഹങ്ങളില് വെടിയേറ്റ പാടുകളില്ല. പോസ്റ്റ്മോര്ട്ടം റിപ്പോര്ട്ടിലുമില്ല. എന്നാല് അറസ്റ്റ് വൈകുന്നതിന് അതൊരു കാരണമാണോയെന്ന് ചീഫ് ജസ്റ്റിസ് ചോദിച്ചു. ഇതൊരു ഗൗരവമേറിയ കേസാണെന്ന് ഹരീഷ് സാല്വേ വാദിച്ചപ്പോള് ഗൗരവമൊക്കെ വാക്കില് മാത്രമേയുള്ളൂ പ്രവൃത്തിയില് കാണാനില്ലെന്നായിരുന്നു ചീഫ് ജസ്റ്റിസിന്റെ മറുപടി. പൂജാ അവധിക്ക് ശേഷം ഒക്ടോബര് 20ന് കേസ് വീണ്ടും പരിഗണിക്കും.